
A CX3CR1 receptor gátlása csökkenti az oszteoartritiszes fájdalmat egérmodellben.

Kulcsszavak: CX3C kemokin receptor 1; fájdalom; fájdalomcsillapítás; oszteoartritisz
Bevezetés: A fraktalkin kemokin receptor 1 (CX3CR1) főként immunsejteken (pl. monocitákon, makrofágokon, T-sejteken), szinoviocitákon, oszteoklaszt prekurzorokon és mikroglia sejteken expresszálódik. Aktivációja mind a periférián, mind a központi idegrendszerben gyulladásos folyamatokat közvetít, illetve részt vesz a fájdalomérzékelésért felelős agyterületek szenzitizációjában. Mivel oszteoartritiszben betöltött szerepéről kevés adat áll a rendelkezésre, jelen kísérletünk erre irányult.
Módszerek: A krónikus oszteoartritiszt monojódacetát (MIA) jobb térdízületbe történő injekciójával váltottuk ki hím C57BL6/J egerekben, melyeket intraperitoneálisan kismolekulájú CX3CR1 antagonista AZD8797-tel (2x1 mg/kg/nap) vagy oldószerrel kezeltük a 21 napos kísérleti periódus alatt. A hátsó végtagterhelést dinamikus súlyeloszlás-mérővel, a talp mechanikai fájdalomküszöbét eszteziométerrel, a térd-duzzadást digitális tolómérővel, a neutrofil mieloperoxidáz (MPO) aktivitást in vivo lumineszcens képalkotással, a strukturális csontelváltozásokat mikro-CT-vel, a szövettani károsodást szemikvantitatív pontozással határoztuk meg.
Eredmények: A MIA hatására kb. 10% hátsó végtagi dinamikus terhelés-csökkenés, 40% mechanikai fájdalomküszöb csökkenés (hiperalgézia), 70% térdduzzadás, neutrofil MPO aktivitás-fokozódás, reszorpcióra és kortikális eróziókra utaló strukturális csontelváltozások, valamint szövettani károsodás (szerkezeti dezorganizáció, hipocellularitás, csökkent mátrix festődés és szinoviális hiperplázia) alakult ki az oldószerrel kezelt egerekhez hasonlítva. A naponta történő AZD8797 kezelés csökkentette a hátsó végtagi terheléscsökkenést, csontreszorpciót és szövettani károsodást (g>0,8). A mechanikai hiperalgézia, térdduzzadás, MPO aktivitás fokozódás és kortikális csonteróziók tekintetében nem találtunk különbséget a két csoport között.
Következtetés: A CX3CR1 gátlása új analgetikus és betegségmódosító perspektívát jelenthet oszteoartritiszben.

